钦定古今图书集成/明伦汇编/官常典/第101卷 > 楚嗣王华奎
## 钦定古今图书集成/明伦汇编/官常典/第101卷 > 楚嗣王华奎

按《明外史楚昭王传》：“嗣王华奎，楚恭王英𤈷子也。英
𤈷薨，华奎尚幼，武冈王显槐、东安王显梡迭摄府事，
以互讦，先后削禄。万历八年，华奎始嗣爵。卫弁王守
仁讦称远祖定远侯弼，楚王桢妃父也，遗瓌宝数百
万，寄楚帑，为嗣王侵匿。帝心动，遣中官清核。华奎奏
辨，且请避宫搜掘，皆不报。久之，系鞫王府，承奉等无”
所得。时诸珰方以搜括希上意，不欲暴守仁罪。帝颇
悟，撤回中官。言者论守仁伪造皇祖制书，诬逼亲藩，
罪当死，亦不报。华奎乃奏上二万金助三殿工。既而
宗人华赿等言：“华奎与弟宣化王华壁皆非恭王子。
华奎，恭王妃兄，王如言子，抱养宫中。华壁则王如綍
家人王玉子也。华赿妻即如言女。知”之悉。礼部侍郎
郭正域请行勘。大学士沈一贯纳华奎赂，止之不得，
乃委抚按讯，皆受一贯指，言伪王他无左验，而赿妻
王氏持其说甚坚，不能决。廷议令覆勘。中旨以楚王
袭封已二十馀年，宜治华赿等诬罔。御史钱梦皋为
一贯劾正域，正域发华奎行贿事，华奎遂讼言正域
主使，正域竟罢去。东安王英𡑞、武冈王华增、江夏王
华赿等皆言伪迹昭著，行贿有据。诸宗人蕴锛等赴
都投揭，奉旨切责，罚禄、削爵有差。礼部侍郎李廷机
坐华赿以谋害亲王律死，法司温纯等持之，降庶人，
锢凤阳。未几，华奎输贿入都，宗人遮使者夺之。巡抚
赵可怀属有司捕治，宗人方恨可怀，治华赿狱不平，
遂大哄，殴可怀死。巡抚吴楷以楚叛入告，一贯大其
事，拟发兵会剿。命下，诸宗人悉就缚。于是斩二人，复
勒四人自尽，锢高墙及禁闲宅者复四十五人。自是
无敢言楚事者。初，阁臣沈鲤直正域，而朱赓比一贯。
久之，一贯、鲤去，赓濒卒，留疏自白。廷臣皆讼楚狱冤，
帝乃以恩诏释诸禁锢者，迄不竟华奎事。礼臣以前
湖广布政薛三才言“华奎酷似王如言，请确勘”，不省。
其后张献忠掠湖广，华奎募卒自卫，以张其在为帅。
献忠兵至武昌，其在为内应，执华奎以箯，舆沈之东
湖，诸宗无免者。